《惠山第二泉试武彝茶歌用商丘先生韵》
清代·缪沅

寒泉九曲梦未到，瑞草一束丛生岩。气苍味厚色转朴，雪烦驱滞心为忺。

庙山萝芥苦柔媚，配此风格方相兼。闽僧前时裹寄我，日夕蒸焙夸茅檐。

行缠南溯不忍弃，驱屐白硾标红签。朅来试茶山水窟，獠奴蒻叶劳包缄。

松响飕飗风鼓浪，泉音琤琮水拂帘。云垂绿脚渗遥碧，香浮翠乳凝空岚。

泉清石白正映发，夫岂尤物横碱砭。从来万事尚标格，咀啜至味无人探。

斯水煮茶合第一，虚评浪语空议谗。是时山空岩骨露，一尘不动含晶盐。

余甘漱齿喉吻润，恍在武曲搊吟髯。胸中腥腐涤欲尽，茗柯妙理搜丛谈。

作者简介：（1672—1730）江苏泰州人，字湘芷，一作湘沚，又字澧南。康熙四十八年进士，授编修，官至刑部左侍郎。工诗，少时与宝应王式丹等号江左十五子。有《馀园诗钞》。